P6_TA(2007)0045

Eθνικά στρατηγικά έγγραφα — Μαλαισία, Βραζιλία και Πακιστάν

Ψήφισμα του Ευρωπαϊκού Κοινοβουλίου σχετικά με τα σχέδια αποφάσεων της Επιτροπής για τη θέσπιση εθνικών στρατηγικών εγγράφων και ενδεικτικών προγραμμάτων για τη Μαλαισία, τη Βραζιλία και το Πακιστάν

Το Ευρωπαϊκό Κοινοβούλιο,

- έχοντας υπόψη τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας [1],

- έχοντας υπόψη τα σχέδια αποφάσεων της Επιτροπής για τη θέσπιση εθνικών στρατηγικών εγγράφων και ενδεικτικών προγραμμάτων για τη Μαλαισία, τη Βραζιλία και το Πακιστάν (CMT-2007-0001, CMT-2006-3525 και CΜΤ-2006-3021),

- έχοντας υπόψη τις γνωμοδοτήσεις που εξέδωσε στις 25 Ιανουαρίου 2007 η επιτροπή του άρθρου 35, παράγραφος 1, του ανωτέρω κανονισμού (στο εξής επιτροπή διαχείρισης του μηχανισμού αναπτυξιακής συνεργασίας (DCI),

- έχοντας υπόψη το άρθρο 8 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2],

- έχοντας υπόψη το άρθρο 81 του Κανονισμού του,

A. λαμβάνοντας υπόψη ότι στις 25 Ιανουαρίου 2007, η επιτροπή διαχείρισης του μηχανισμού αναπτυξιακής συνεργασίας (DCI) ψήφισε υπέρ των σχεδίων αποφάσεων της Επιτροπής για τη θέσπιση εθνικών στρατηγικών εγγράφων και ενδεικτικών προγραμμάτων για τη Μαλαισία, τη Βραζιλία και το Πακιστάν (CMT-2007-0001, CMT-2006-3525 και CΜΤ-2006-3021),

Β. λαμβάνοντας υπόψη ότι σύμφωνα με το άρθρο 7, παράγραφος 3, της απόφασης 1999/468/ΕΚ και το σημείο 1 της συμφωνίας μεταξύ του Ευρωπαϊκού Κοινοβουλίου και της Επιτροπής σχετικά με τις διαδικασίες για την εφαρμογή της απόφασης του Συμβουλίου αριθ. 1999/468/ΕΚ [3], το Ευρωπαϊκό Κοινοβούλιο έλαβε το σχέδιο μέτρων εφαρμογής που υποβλήθηκε στην επιτροπή διαχείρισης του μηχανισμού αναπτυξιακής συνεργασίας (DCI) και τα αποτελέσματα της ψηφοφορίας,

Γ. λαμβάνοντας υπόψη ότι το άρθρο 2, παράγραφος 1, του κανονισμού (ΕΚ) αριθ. 1905/2006 ορίζει ότι "ο κύριος και πρωταρχικός στόχος της συνεργασίας στο πλαίσιο του παρόντος κανονισμού είναι η εξάλειψη της φτώχειας στις χώρες και περιφέρειες εταίρους στο πλαίσιο της βιώσιμης ανάπτυξης",

Δ. λαμβάνοντας υπόψη ότι το άρθρο 2, παράγραφος 4, του κανονισμού (ΕΚ) αριθ. 1905/2006 ορίζει ότι "τα μέτρα του άρθρου 1, παράγραφος 1 [4]""Η Κοινότητα χρηματοδοτεί μέτρα που αποσκοπούν στη στήριξη της συνεργασίας με αναπτυσσόμενες χώρες, εδάφη και περιφέρειες (...)"., σχεδιάζονται ώστε να τηρούν τα κριτήρια για τη δημόσια αναπτυξιακή βοήθεια (ΔΑΒ) που καθόρισε η Επιτροπής Αναπτυξιακής Βοήθειας (ΕΑΒ) του ΟΟΣΑ,

Ε. λαμβάνοντας υπόψη ότι η ΟΟΣΑ/ΕΑΒ στο έγγραφο DCD/DAC (2002)21: "Reporting Directives for the Creditor Reporting System" ορίζει τη δημόσια αναπτυξιακή βοήθεια ως χρηματοδοτικές ροές στις χώρες που περιλαμβάνονται στον κατάλογο της ΕΑΒ των αποδεκτών ΔΑΒ για τις οποίες, μεταξύ άλλων, κάθε συναλλαγή παρέχεται με την προώθηση της οικονομικής ανάπτυξης και της ευημερίας των αναπτυσσομένων χωρών ως κύριο στόχο της,

ΣΤ. λαμβάνοντας υπόψη ότι οι παράγραφοι 3 και 8 του άρθρου 19 του κανονισμού (ΕΚ) αριθ. 1905/2006 ορίζουν αντίστοιχα ότι "τα έγγραφα στρατηγικής καταρτίζονται, κατ' αρχήν, βάσει διαλόγου με τις χώρες και περιφέρειες εταίρους, με τη συμμετοχή της κοινωνίας των πολιτών και των περιφερειακών και τοπικών αρχών" και ότι "η Επιτροπή και τα κράτη μέλη διαβουλεύονται μεταξύ τους καθώς και με άλλους δωρητές και αναπτυξιακούς φορείς, περιλαμβανομένων εκπροσώπων της κοινωνίας των πολιτών και των περιφερειακών και τοπικών αρχών, σε πρώιμο στάδιο του προγραμματισμού, προκειμένου να προάγεται η συμπληρωματικότητα μεταξύ των δραστηριοτήτων συνεργασίας τους",

1. είναι της άποψης ότι στα περισσότερα σχέδια στρατηγικών εγγράφων και σχέδια ενδεικτικών προγραμμάτων οι Αναπτυξιακοί Στόχοι της Χιλιετηρίδας (ΑΣΧ) δεν αναφέρονται με σαφή τρόπο ως κύρια προτεραιότητα· θεωρεί ότι αυτό δεν είναι σύμφωνο με το άρθρο 2, παράγραφος 1, του κανονισμού (ΕΚ) αριθ. 1905/2006 αφού οι ΑΣΧ καθορίζονται εκεί ως η πρωταρχική αρχή της συνεργασίας βάσει του μηχανισμού αναπτυξιακής συνεργασίας·

Μαλαισία

2. είναι της άποψης ότι στο σχέδιο στρατηγικού εγγράφου και στο σχέδιο πολυετούς ενδεικτικού προγράμματος 2007-2010 για τη Μαλαισία η Επιτροπή υπερβαίνει τις εκτελεστικές αρμοδιότητές της που καθορίζονται στη βασική πράξη επιλέγοντας ως το μόνο εστιακό τομέα (για τον οποίο προορίζεται το 100 % των κεφαλαίων) "Διευκόλυνση του διαλόγου πολιτικής ΕΕ-Μαλαισίας για το εμπόριο και τις επενδύσεις", ο γενικός στόχος του οποίου είναι η διευκόλυνση των σχέσεων εμπορίου και επενδύσεων μεταξύ της ΕΕ και της Μαλαισίας και με τη συμπερίληψη δύο ειδικών στόχων για τις δράσεις, συγκεκριμένα την αύξηση των γνώσεων της επιχειρηματικής κοινότητας της Μαλαισίας όσον αφορά την αγορά της ΕΕ και αντιστρόφως καθώς και την αύξηση της προβολής της ΕΕ στη Μαλαισία μέσω κοινών πρωτοβουλιών· θεωρεί ότι αυτά τα στοιχεία δεν είναι σύμφωνα με τις παραγράφους 1 και 4 του άρθρου 2 του κανονισμού (ΕΚ) αριθ. 1905/2006, αφού ο κύριος στόχος του εθνικού στρατηγικού εγγράφου δεν είναι η εξάλειψη της φτώχειας και αφού αυτά τα στοιχεία δεν πληρούν τα κριτήρια για ΔΑΒ που καθόρισε η ΟΟΣΑ/ΕΑΒ·

Βραζιλία

3. είναι της άποψης ότι στο σχέδιο στρατηγικού εγγράφου και στο σχέδιο εθνικού ενδεικτικού προγράμματος 2007-2010 για τη Βραζιλία η Επιτροπή υπερβαίνει τις εκτελεστικές αρμοδιότητές της που καθορίζονται στη βασική πράξη διαθέτοντας το 70 % του εθνικού ενδεικτικού προγράμματος για την προτεραιότητα Ι "Αναβάθμιση διμερών σχέσεων", η οποία έχει ως κύριους στόχους: i) βελτίωση των τομεακών διαλόγων μεταξύ της ΕΕ και της Βραζιλίας σε θέματα αμοιβαίου ενδιαφέροντος, ii) διεύρυνση συνεργασίας και ανταλλαγών μεταξύ σχετικών ευρωπαϊκών και βραζιλιανών οργάνων και οργανώσεων της κοινωνίας των πολιτών, iii) ενίσχυση δεσμών μεταξύ πανεπιστημιακών της ΕΕ και της Βραζιλίας, iv) βελτίωση των αμοιβαίων γνώσεων μεταξύ θεσμικών οργάνων και εταιρειών της ΕΕ και της Βραζιλίας, και βάσει των οποίων θα χρηματοδοτηθεί μέσον για την προώθηση και την ενίσχυση τομεακών διαλόγων για θέματα κοινού ενδιαφέροντος καθώς και η θέσπιση ευρωπαϊκού ινστιτούτου μελετών με κύριο στόχο την ανύψωση της φυσιογνωμίας της ΕΕ και την ενίσχυση των δεσμών στην ανώτερη εκπαίδευση· θεωρεί ότι αυτά τα στοιχεία δεν είναι σύμφωνα με τις παραγράφους 1 και 4 του άρθρου 2 του κανονισμού (ΕΚ) 1905/2006, αφού ο κύριος στόχος του στρατηγικού εγγράφου δεν είναι η εξάλειψη της φτώχειας και αφού αυτά τα στοιχεία δεν πληρούν τα κριτήρια για ΔΑΒ που καθόρισε η ΟΟΣΑ/ΕΑΒ·

Πακιστάν

4. είναι της άποψης ότι στο σχέδιο στρατηγικού εγγράφου και στο σχέδιο εθνικού ενδεικτικού προγράμματος 2007-2010 για το Πακιστάν η Επιτροπή υπερβαίνει τις εκτελεστικές αρμοδιότητές της που καθορίζονται στη βασική πράξη συμπεριλαμβάνοντας στο μη εστιακό τομέα 3 του εθνικού ενδεικτικού προγράμματος την "Καταπολέμηση της νομιμοποίησης εσόδων από παράνομες δραστηριότητες" [5] με το γενικό στ ό χο της συμβολής στις προσπάθειες των πακιστανικών αρχών για την εφαρμογή της απόφασης 1373 του Συμβουλίου Ασφαλείας των Ηνωμένων Εθνών [6]· θεωρεί ότι αυτό το στοιχείο δεν είναι σύμφωνο με το άρθρο 2, παράγραφος 4, του κανονισμού (ΕΚ) 1905/2006 αφού δεν πληροί τα κριτήρια για ΔΑΒ που καθόρισε η ΟΟΣΑ/ΕΑΒ·

*

* *

5. καλεί την Επιτροπή να αποσύρει ή να τροποποιήσει τα σχέδια αποφάσεών της για τη θέσπιση εθνικών στρατηγικών εγγράφων και ενδεικτικών προγραμμάτων για τη Μαλαισία, τη Βραζιλία και το Πακιστάν και να υποβάλει στην επιτροπή διαχείρισης του μηχανισμού αναπτυξιακής συνεργασίας νέα σχέδια αποφάσεων που θα τηρούν πλήρως τις διατάξεις του κανονισμού (ΕΚ) αριθ. 1905/2006·

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, καθώς και στα κοινοβούλια και στις κυβερνήσεις των κρατών μελών.

[1] ΕΕ L 378 της 27.12.2006, σ. 41.

[2] ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11.).

[3] ΕΕ L 256 της 10.10.2000, σ. 19.

[4] Άρθρο 1(1):.

[5] Στον πίνακα περιεχομένων του εθνικού στρατηγικού εγγράφου αυτός ο τομέας αναφέρεται ως "Καταπολέμηση της τρομοκρατίας και ασφάλεια".

[6] Η απόφαση 1373 του Συμβουλίου Ασφαλείας των Ηνωμένων Εθνών, η οποία εγκρίθηκε στις 28 Σεπτεμβρίου 2001, μετά τις τρομοκρατικές επιθέσεις της 11ης Σεπτεμβρίου 2001 στις ΗΠΑ, επιβάλλει ευρείας κλίμακας υποχρεώσεις σε όλα τα κράτη για την πρόληψη και καταστολή της χρηματοδότησης της τρομοκρατίας, για τη θέσπιση κατάλληλων ποινών για εγκλήματα τρομοκρατίας, για την άρνηση παροχής καταφυγίου σε τρομοκράτες και για τη συνεργασία με άλλα κράτη σε ποινικές διαδικασίες ή έρευνες που σχετίζονται με τρομοκρατικές πράξεις.

--------------------------------------------------